Per Sogstad

Per Egeberg Sogstad (født 7. april 1916, død 1. september 1993) var en norsk typograf, forfatter, journalist og pressemann, tilknyttet Arbeidernes Ungdomsfylking og Arbeiderpartiet.

Under krigen var Sogstad aktiv i arbeidet med illegale aviser. Oslo-kretsen av AUF ga fra desember 1940 ut avisen Frihet, som etter kort tid skiftet navn til Folkeviljen. Avisgruppa ble rullet opp etter åtte måneder, og Sogstad var den eneste som unnslapp. Han dro da i gang en ny avis, Hjemmefronten. Den utkom til jula 1941, da Sogstad ble tatt. Han ble sendt i tysk fangenskap, og havnet i Sachsenhausen. Der satt han som «fange 42549».

Før krigen hadde Sogstad vært vararepresentant til AUF-styret. Etter frigjøringen ble han i august 1945 sentralstyremedlem, i et styre ledet av Trygve Bratteli. Året etter sørget Sogstad for en ansiktsløftning for organisasjonens blad Arbeider-Ungdommen, der han var redaksjonssekretær.

Da AUF markerte den sosialistiske ungdomsbevegelsens femtiårsjubileum i 1950 var det Sogstad som skrev «jubileumshistorien»: Ungdoms fanevakt. Det var en bok på mer enn 500 sider.

Bibliografi 
 Ungdoms fanevakt : den sosialistiske ungdomsbevegelsens historie i Norge, 1951
 Avdeling 163 av Norsk jern- og metallarbeiderforbund, 1933 - 1958 : en kort historikk, 1958
 En liten manns historie, roman 1972
 Ung 33, roman 1974
 Fra sortekunst til samfunnsfaktor : Norsk grafisk forbund 1882-1982 : antologi (red.) 1982

Referanser 

AUFs ledelse
Norske konsentrasjonsleirfanger under andre verdenskrig
Norske journalister
Norske forfattere